cometadata/datacite-titles-descriptions-related-identifiers huggingface dataset:
DOI: 10.14457/cu.the.2011.2112
title: ฤทธิ์ระงับปวดและฤทธิ์ต้านอักเสบของสารสกัดมาตรฐานบัวบก อีซีเอ 233 ในสัตว์ทดลอง

description: การศึกษานี้มีวัตถุประสงค์ที่จะศึกษาฤทธิ์และกลไกการออกฤทธิ์ระงับปวดและฤทธิ์ต้านการอักเสบของสารสกัดมาตรฐานบัวบก อีซีเอ 233 ที่ให้โดยการป้อนทางปากแก่หนูเมาส์ ก่อนที่จะนำมาทดสอบฤทธิ์ระงับปวดด้วยวิธี hot-plate วิธี tail-flick วิธี acetic acid-induced writhing และทดสอบฤทธิ์ต้านการอักเสบในหนูแรทที่ถูกเหนี่ยวนำให้เกิดการอักเสบที่อุ้งเท้าด้วยคาราจีแนน เปรียบเทียบผลของอีซีเอ 233 ในขนาดต่างๆ (10-300 มก./กก.) กับกลุ่มควบคุมซึ่งได้รับคาร์บอกซีเมทิลเซลลูโลส (0.5%) และยามาตรฐาน พบว่าอีซีเอ 233 สามารถออกฤทธิ์ระงับปวดได้อย่างมีนัยสำคัญทางสถิติเมื่อเปรียบเทียบกับกลุ่มควบคุม แต่จะมีฤทธิ์อ่อนกว่ายาระงับปวดมาตรฐานในทุกวิธีทดสอบ โดยพบว่าอีซีเอ 233 จะออกฤทธิ์ระงับปวดได้ในขนาด 60-300 มก./กก.เมื่อทดสอบด้วยวิธี hot-plate และฤทธิ์ดังกล่าวของ อีซีเอ 233 ในขนาด 300 มก./กก.จะถูกยับยั้งได้ด้วยนาลอกโซน ในขณะที่เมื่อทดสอบด้วยวิธี tail-flick พบว่า อีซีเอ 233 ในขนาด 100-300 มก./กก. จะแสดงฤทธิ์ระงับปวดได้อย่างมีนัยสำคัญทางสถิติเมื่อเปรียบเทียบกับกลุ่มควบคุม แสดงว่าการออกฤทธิ์ระงับปวดของอีซีเอ 233 น่าจะเป็นผลสืบเนื่องจากการออกฤทธิ์ต่อระบบประสาทส่วนกลางทั้งในระดับเหนือไขสันหลังและไขสันหลัง และอาจเป็นการออกฤทธิ์ที่เกี่ยวข้องกับตัวรับ opioids นอกจากนั้นจากการที่พบว่าอีซีเอ 233 ในขนาด 60-300 มก./กก. สามารถออกฤทธิ์ระงับการบิดงอลำตัวที่เกิดจากการฉีดกรดอะซิติกเข้าช่องท้องได้อย่างมีนัยสำคัญ เมื่อทดสอบด้วยวิธี writhing และฤทธิ์ดังกล่าวของ อีซีเอ 233 ในขนาด 300 มก./กก.จะถูกยับยั้งได้ด้วยนาลอกโซนเช่นกัน แสดงว่านอกเหนือจากการออกฤทธิ์ระงับปวดโดยการออกฤทธิ์ผ่านระบบประสาทส่วนกลางแล้ว อีซีเอ 233 ยังสามารถออกฤทธิ์ระงับปวดในระดับของระบบประสาทส่วนปลายโดยผ่านตัวรับ opioids ได้อีกด้วย สำหรับการทดสอบฤทธิ์ต้านการอักเสบ ในหนูแรทที่ถูกเหนี่ยวนำให้อุ้งเท้าหนูบวมด้วยการฉีดคาราจีแนน พบว่า อีซีเอ 233 ในขนาด 100-300 มก./กก. สามารถลดการบวมของอุ้งเท้าหนูได้อย่างมีนัยสำคัญทางสถิติในชั่วโมงที่ 4-5 หลังจากฉีดคาราจีแนน ซึ่งถือเป็นระยะที่ 2 ของการบวมซึ่งเชื่อว่าเป็นการบวมที่เกี่ยวข้องกับพรอสตาแกลนดิน สอดคล้องกับการที่พบว่าอีซีเอ 233 ในขนาด 300 มก./กก.สามารถลดการบวมของอุ้งเท้าหนูที่ถูกเหนี่ยวนำด้วยการฉีดพรอสตาแกลนดิน อี 2 ได้อย่างมีนัยสำคัญทางสถิติ จากผลการทดลองทั้งหมดแสดงว่า อีซีเอ 233 มีฤทธิ์ระงับปวดโดยมีการออกฤทธิ์ได้ทั้งในระดับประสาทส่วนกลางและระดับประสาทส่วนปลาย โดยอาจมีกลไกการออกฤทธิ์ส่วนหนึ่งซึ่งเกี่ยวกับกับตัวรับ opioid และอีกส่วนหนึ่งที่เกี่ยวกับฤทธิ์ลดการอักเสบในส่วนที่พรอสตาแกลนดินมีบทบาทสำคัญ ควรมีการศึกษาต่อไปเพื่อให้เข้าใจฤทธิ์ระงับปวดของอีซีเอ 233 ได้อย่างชัดเจน
DOI: 10.14457/cu.the.2011.2113
title: ผลของอัตราส่วนสารสีต่อสารยึดต่อการยึดติดและคุณภาพสิ่งพิมพ์ของหมึกเฟล็กโซกราฟีฐานน้ำบนพอลิโอลิฟิน

description: งานวิจัยนึ้ศึกษาผลของอัตราส่วนสารสีทาโลไซยานินบลูต่อสารยึดพอลิยูรีเทนดัดแปรในหมึกพิมพ์เฟล็กโซกราฟีฐานน้ำต่อการยึดติดและคุณภาพสิ่งพิมพ์ของฟิล์มพอลิโอลิฟิน ปรับผิวฟิล์มพอลิโอลิฟินด้วยคอโรนาดิสชาร์จ วัดมุมสัมผัสและคำนวณพลังงานผิวของฟิล์ม หาอัตราส่วนของสารยึดต่อน้ำในการกระจายสารสีด้วยวิธี Daniel flow point แล้วกระจายสารสีโดยใช้ ball mill ด้วยอัตราส่วนที่เหมาะสมของสารสีต่อสารยึดต่อน้ำต่อสารช่วยกระจายอนุภาค วัดขนาดอนุภาคสารสีที่ได้จากการบดที่เวลาต่าง ๆ เตรียมหมึกพิมพ์ฐานน้ำ 12 สูตร ด้วยสารสีที่กระจายอนุภาคแล้ว และใช้ปริมาณสารทำข้นที่คงตัว แต่สารยึด คาร์นูบาแวกซ์และสารลดแรงตึงผิวใช้ปริมาณต่างกัน วัดแรงตึงผิว ความเป็นกรด-เบส และความหนืดของหมึกพิมพ์ที่เตรียมได้ พิมพ์หมึกแต่ละสูตรบนฟิล์ม LLDPE และ CPP ด้วยเครื่อง IGT-F1 ตรวจสอบความกระดำกระด่าง การยึดติด ความมันวาว ค่าสี ความดำ และการทนต่อการขัดถูของสิ่งพิมพ์พบว่า การปรับผิวหน้าด้วยคอโรนาดิสชาร์จมีผลทำให้ค่าพลังงานผิวและความขรุขระของฟิล์ม LLDPE และ CPP เพิ่มขึ้น แต่ผิวหน้าบางส่วนของ CPP ถูกทำลาย เมื่อใช้อัตราส่วนสารสีต่อสารยึดที่มีปริมาณสารยึดมากขึ้น สารสีมีขนาดอนุภาคเล็กกว่าเมื่อใช้เวลาบดกระจายสารสีที่เท่ากัน สารช่วยกระจายสารสีชนิดอนุพันธ์ของกรดไขมันดัดแปรที่ไม่มีประจุลดขนาดอนุภาคได้ดีกว่าและสารสีไม่ตกตะกอนในหมึกพิมพ์ เมื่อปริมาณสารยึดในอัตราส่วนสารสีต่อสารยึดเพิ่มขึ้น ค่าความหนืดหมึกพิมพ์ลดลง อัตราส่วนสารสีต่อสารยึดมีผลต่อความมันวาว ความแตกต่างสีและค่าความดำของหมึกพิมพ์บนฟิล์มมีค่าน้อยลงด้วยการเพิ่มขึ้นของปริมาณสารยึด ปริมาณคาร์นูบาแวกซ์มีผลต่อความกระดำกระด่าง ความมันวาว และเพิ่มการทนต่อการขัดถูของหมึกพิมพ์บนฟิล์ม CPP แต่ลดการทนต่อการขัดถูบนฟิล์ม LLDPE เมื่อใช้สารลดแรงตึงผิวเพิ่มขึ้น ค่าแรงตึงผิวและความหนืดของหมึกพิมพ์ลดลง สารลดแรงตึงผิวลดความมันวาวแต่เพิ่มการยึดติดและการทนต่อการขัดถูของฟิล์ม CPP แต่เมื่อใช้ปริมาณมากเกินไป ความกระดำกระด่างของชั้นฟิล์มหมึกพิมพ์บนฟิล์ม LLDPE และ CPP เพิ่มขึ้น หมึกพิมพ์เฟล็กโซกราฟีฐานน้ำที่เตรียมได้สามารถยึดติดบนฟิล์มพอลิโอลิฟินและให้คุณภาพสิ่งพิมพ์ที่ดี
DOI: 10.14457/cu.the.2011.2114
title: สารป้องกันเซลล์และความเข้มข้นที่เหมาะสมในการทำแห้งแบบ พ่นฝอยของ Lactobacillus plantarum FT35 สำหรับเป็นหัวเชื้อหมักปลาส้ม

description: งานวิจัยนี้มีวัตถุประสงค์เพื่อศึกษาผลของสารป้องกันเซลล์ที่มีอุณหภูมิ glass transition temperature (Tg) แตกต่างกันต่อการรอดชีวิตของ Lactobacillus plantarum FT35 ระหว่างการทำแห้งและภาวะการเก็บผลิตภัณฑ์ผง โดยทำการศึกษาสารป้องกันเซลล์กลุ่มคาร์โบไฮเดรต ได้แก่ กลูโคส ซูโครส แลกโตส มอลโตเด็กซ์ทริน และแป้งดัดแปร (soluble starch) สารเหล่านี้มีอุณหภูมิ Tg เท่ากับ 35.33 oC 75.13 oC 119.34 oC 160 oC และ 243 oC ตามลำดับ นำเซลล์ของ L. plantarum FT35 อายุ 20 ชั่วโมง มาผสมกับสารป้องกันเซลล์และนำไปทำแห้งแบบพ่นฝอย โดยกำหนดอุณหภูมิลมเข้า 185 oC อัตราการป้อน 20 ml/min อุณหภูมิลมออก 85+5 oC ควบคุมความหนืดสุดท้ายของสารป้องกันเซลล์เท่ากับ 1.6-1.7 Cp ซึ่งพบว่าสารป้องกันเซลล์ที่มี Tg สูงให้การปกป้องเซลล์จุลินทรีย์ได้ดีกว่าสารป้องกันเซลล์ที่มี Tg ต่ำ และเมื่อใช้ soluble starch เป็นสารป้องกันเซลล์ทำให้การรอดชีวิตของจุลินทรีย์สูงสุดในระหว่างการทำแห้งเท่ากับ 93.4+0.3% และการเก็บรักษาผลิตภัณฑ์ผงแบบสุญญากาศในถุงลามิเนตที่อุณหภูมิห้อง (30 -35oC) เป็นเวลา 4 สัปดาห์มีจำนวนจุลินทรีย์เหลือ 85.6+0.32% ของจำนวนเซลล์เริ่มต้นการเก็บรักษา จึงศึกษาระดับความเข้มข้นที่เหมาะสมของ soluble starch โดยแปรระดับความเข้มข้น 1.5% 2.5% 3.5% 4.5% และ 10% พบว่า soluble starch 2.5% ทำให้ L. plantarum FT35 รอดชีวิตสูงสุด 93.4+0.3% นำผลิตภัณฑ์ผงมาเก็บรักษาในถุงลามิเนตที่ปิดผนึกแบบสุญญากาศที่อุณหภูมิ 4oC และ ที่อุณหภูมิห้อง (30 -35oC) เป็นเวลา 8 สัปดาห์ พบว่าที่อุณหภูมิ 4oC จุลินทรีย์รอดชีวิตสูงกว่า ที่อุณหภูมิห้อง (30 -35oC) โดยมี L. plantarum FT35 ลดลง 2.43+0.63 log CFU/g และ 6.28+0.55 log CFU/g ตามลำดับ นำผลิตภัณฑ์ผงที่เก็บรักษาที่อุณหภูมิ 4oC นาน 2 เดือนไปใช้เป็นหัวเชื้อหมักปลาส้ม และเมื่อเปรียบเทียบประสิทธิภาพของหัวเชื้อผงกับหัวเชื้อสดในการหมักปลาส้ม พบว่า หัวเชื้อมีประสิทธิภาพไม่แตกต่างกันอย่างมีนัยสำคัญ
DOI: 10.14457/cu.the.2011.2115
title: การสังเคราะห์อนุภาคระดับนาโนเมตรของซิงก์ออกไซด์โดยใช้กากฝุ่นสังกะสีจากกระบวนการชุบสังกะสีแบบจุ่มร้อน

description: งานวิจัยนี้ได้ศึกษาการสังเคราะห์ซิงก์ออกไซด์ที่มีอนุภาคขนาดนาโนโดยใช้กากฝุ่นสังกะสีจากกระบวนการชุบสังกะสีแบบจุ่มร้อนเป็นสารตั้งต้น ด้วยวิธีตกตะกอน โดยศึกษาภาวะในการเตรียม เช่น ความเข้มข้นของสารละลายที่ใช้ตกตะกอน ค่าความเป็นกรดด่างของสารละลาย (พีเอช) อุณหภูมิการเผาแคลไซน์ และสารช่วยกระจายอนุภาค ต่อสมบัติทางกายภาพและสมบัติทางโฟโตคะตะลิสต์ของผงซิงก์ออกไซด์ที่เตรียมได้ พบว่าความเข้มข้นของสารละลาย ค่าพีเอชที่ใช้ตกตะกอน และอุณหภูมิการเผาแคลไซน์เป็นตัวแปรที่สำคัญต่อความเป็นผลึก ขนาดผลึก พื้นที่ผิวจำเพาะ ซึ่งส่งผลต่อสมบัติทางโฟโตคะตะลิสต์ โดยที่ภาวะการเตรียมที่พีเอช 13 ความเข้มข้นของสารละลายที่ใช้ตกตะกอน 8 โมลาร์ และเผาแคลไซน์ที่ 600 องศาเซลเซียส เป็นเวลา 2 ชั่วโมง ให้ซิงก์ออกไซด์บริสุทธิ์ที่มีอนุภาคขนาด 69 นาโนเมตร พื้นที่ผิวจำเพาะ 14.648 ตารางเมตร/กรัม ซึ่งแสดงสมบัติทางโฟโตคะตะลิสต์ในการย่อยสลาย เมทิลีนบลูที่สูงกว่าสารที่เตรียมได้ที่ภาวะอื่น และเมื่อนำไปศึกษาผลของสารช่วยกระจายอนุภาคโดยเติมเอชพีซี ในปริมาณที่เหมาะสมคือ 0.05 กรัม ต่อสารละลาย 60 มิลลิลิตร จะได้อนุภาคซิงก์ออกไซด์ที่มีการกระจายตัวที่ดี ซึ่งแสดงสมบัติทางโฟโตคะตะลิสต์ในการย่อยสลายเมทิลีนบลูสูงกว่าอนุภาคซิงก์ออกไซด์ที่ไม่มีการเติมเอชพีซี แต่การเติมสารพีวีพีทำให้ ซิงก์ออกไซด์ที่ได้มีสมบัติทางโฟโตคะตะลิสต์ต่ำลง จากการศึกษานี้แสดงให้เห็นว่า อนุภาคที่จะแสดงสมบัติทางโฟโตคะตะลิสต์ที่ดีนั้น ต้องประกอบด้วยปัจจัยสำคัญร่วมกัน ได้แก่ ความเป็นผลึก ขนาดอนุภาค ความบริสุทธิ์ พื้นที่ผิว ซึ่งสามารถควบคุมสมบัติเหล่านี้ได้ด้วยการปรับภาวะต่างๆ ในการเตรียม
DOI: 10.14457/cu.the.2011.2116
title: การใช้ระบบคะแนนบาร์ดร่วมกับการวัดความยืดหยุ่นในตับ หรือ การตรวจวัดระดับกรดไฮยาลูโรนิกในเลือด เพื่อใช้วินิจฉัยภาวะพังผืดรุนแรงจากพยาธิสภาพในตับ ของผู้ป่วยโรคไขมันเกาะตับ

description: ความสำคัญและที่มาของปัญหางานวิจัย โรคไขมันเกาะตับเป็นหนึ่งในสาเหตุหลักของโรคตับอักเสบเรื้อรังและสามารถทำให้เกิดตับแข็งได้ ภาวะพังผืดรุนแรงในตับเป็นปัจจัยหลักที่ใช้ทำนายโอกาสเกิดตับแข็งนี้ ปัจจุบันต้องอาศัยการตรวจทางพยาธิวิทยาของชิ้นเนื้อตับเป็นวิธีมาตรฐานในการวินิจฉัยพังผืดในตับซึ่งอาจมีภาวะแทรกซ้อนจากการทำหัตถการ จึงเป็นที่มาของการหาเครื่องมือการตรวจพังผืดในตับที่สามารถใช้แทนการเจาะตับได้แก่ BARD SCORE ค่าความยืดหยุ่นของตับและค่ากรดไฮยาลูโรนิก วัตถุประสงค์ของการวิจัย ศึกษาความไว ความจำเพาะ และความแม่นยำของการใช้ BARD scoring system ร่วมกับ Fibroscan™ หรือการวัดระดับ serum Hyaluronic acid ในผู้ป่วย NAFLDเทียบกับการเจาะตับที่เป็นวิธีตรวจมาตรฐาน (Gold standard) ระเบียบวิธีการวิจัย ผู้ป่วยโรคไขมันเกาะตับที่ได้รับการวินิจฉัยจากการตรวจเลือดดูการทำงานของตับและการตรวจทางรังสีวิทยาที่เข้าได้กับภาวะไขมันเกาะตับจะได้รับการซักประวัติ ตรวจร่างกาย ชั่งน้ำหนัก วัดส่วนสูง คำนวณดัชนีมวลกายและ BARD SCORE(BMI &gt;28=1 คะแนน, อัตราส่วนAST/ALT &gt;0.8=2 คะแนน, ภาวะเบาหวาน=1 คะแนน) จากนั้นจะได้รับการตรวจวัดความยืดหยุ่นของตับด้วย Fibroscan™ ภายใน 4 สัปดาห์ก่อนเจาะตับ และเจาะเลือดเพื่อตรวจระดับกรดไฮยาลูโรนิกในวันที่ได้รับการเจาะตับ จากนั้นนำค่าที่ได้มาเปรียบเทียบกับผลการตรวจทางพยาธิวิทยาของเนื้อตับ ผลการวิจัย ผู้ป่วย 39 รายที่เข้าร่วมการศึกษา ไม่พบว่ามีภาวะแทรกซ้อนรุนแรงจากการเจาะตับเกิดขึ้นระหว่างการศึกษา และพบว่าระดับผลตรวจ Fibroscan™ในกลุ่มที่มีพังผืดในตับรุนแรงมีความแตกต่างจากกลุ่มที่ไม่มีพังผืดอย่างมีนัยสำคัญทางสถิติ (6.6±1.4 vs 10.0±3.5 kPa; p=0.04) โดยอายุที่มากกว่าและ NAS score ที่มากกว่าเป็นปัจจัยที่ทำนายการเกิดภาวะพังผืดรุนแรงอย่างมีนัยสำคัญที่ 1.2เท่า และ 5.2 เท่าตามลำดับ และพบว่า ค่ากรดไฮยาลูโรนิกในเลือดที่มากกว่า 76 ng/ml มีความไว ความจำเพาะ PPV NPV และความแม่นยำ ร้อยละ 91.3, 60, 84, 66.7และ 77.5ตามลำดับ ในการทำนายภาวะพังผืดรุนแรงในตับระดับ F2 ขึ้นไป ส่วนค่าความยืดหยุ่นในตับที่มีค่ามากกว่า 6.5 kPa ขึ้นไปจะมีความไว ความจำเพาะ PPV, NPV และความแม่นยำ ร้อยละ 87, 50, 87, 50 และ 79.3 ตามลำดับ ในการทำนายภาวะพังผืดรุนแรงในตับระดับ F2 ขึ้นไป สรุป BARD scoreตั้งแต่ 2-4 คะแนน ร่วมกับ การวัดค่ากรดไฮยาลูโรนิกในเลือดที่มากกว่า 76 ng/ml หรือค่า TE ที่มากกว่า 6.5 kPa จะเป็นเครื่องมือตรวจที่มีความไวสูง ในการหาภาวะพังผืดรุนแรงในโรคไขมันเกาะตับระดับ F2 ขึ้นไปได้ดี เมื่อเทียบกับวิธีการเจาะตับที่เป็นวิธีมาตรฐาน
DOI: 10.14457/cu.the.2011.2117
title: ความสัมพันธ์ระหว่าง เพศ การสนับสนุนทางสังคม การรับรู้ตราบาป การจัดการตนเอง ความร่วมมือในการใช้ยา สมรรถนะแห่งตนและภาวะซึมเศร้าของผู้ป่วยผู้ใหญ่โรคลมชัก

description: การวิจัยครั้งนี้มีวัตถุประสงค์เพื่อศึกษาภาวะซึมเศร้าและปัจจัยที่สัมพันธ์กับภาวะซึมเศร้าของผู้ป่วยโรคลมชัก ได้แก่ เพศ การสนับสนุนทางสังคม การรับรู้ตราบาป การจัดการตนเอง ความร่วมมือในการใช้ยาและสมรรถนะแห่งตน กลุ่มตัวอย่าง คือ ผู้ป่วยโรคลมชักทั้งเพศชายและเพศหญิง ที่มารับการตรวจที่แผนกผู้ป่วยนอก คลินิกโรคลมชักโรงพยาบาลจุฬาลงกรณ์ สภากาชาดไทย จำนวน 90 ราย ที่ได้รับการสุ่มแบบเฉพาะเจาะจง เครื่องมือที่ใช้ในการวิจัย คือ แบบสอบถามข้อมูลส่วนบุคคล แบบสอบถามการสนับสนุนทางสังคม แบบสอบถามการรับรู้ตราบาป แบบสอบถามการจัดการตนเอง แบบประเมินความร่วมมือในการใช้ยา แบบประเมินสมรรถนะแห่งตน และแบบประเมินภาวะซึมเศร้า ที่ผ่านการตรวจความตรงตามเนื้อหาโดยผู้ทรงคุณวุฒิ และหาค่าความเที่ยงโดยการใช้สัมประสิทธิ์อัลฟาครอนบาคได้เท่ากับ.83, .89, .78, .71, .89, และ .77 ตามลำดับ วิเคราะห์ข้อมูลโดยใช้ ค่าเฉลี่ย ส่วนเบี่ยงเบนมาตรฐาน ค่าสถิติไคสแควร์และค่าสัมประสิทธิ์สหสัมพันธ์พอยท์ ไบซีเรียล ผลการวิจัยสรุปได้ดังนี้ 1 .ร้อยละ 62.2 ของผู้ป่วยโรคลมชักมีภาวะซึมเศร้า (X =18.62, SD=1.87) 2.การรับรู้ตราบาปมีความสัมพันธ์ทางบวกกับภาวะซึมเศร้าของผู้ป่วยโรคลมชักอย่างมีนัยสำคัญทางสถิติที่ระดับ .05 (rpbis=.359) 3. การสนับสนุนทางสังคม( rpbis =-.211) และสมรรถนะแห่งตน( rpbis =-.405) มีสัมพันธ์ทางลบกับภาวะซึมเศร้าของผู้ป่วยโรคลมชักอย่างมีนัยสำคัญทางสถิติที่ระดับ .05 4. เพศ การจัดการตนเอง และความร่วมมือในการใช้ยา ไม่มีความสัมพันธ์กับภาวะซึมเศร้าของผู้ป่วยโรคลมชักที่ระดับ .05
DOI: 10.14457/cu.the.2011.2118
title: การวิเคราะห์ปัจจัยที่ส่งผลต่อภาวะผู้นำการเปลี่ยนแปลงของผู้บริหารโรงเรียนขนาดเล็ก สังกัดสำนักงานคณะกรรมการการศึกษาขั้นพื้นฐาน

description: การวิจัยครั้งนี้มีวัตถุประสงค์เพื่อ 1) ศึกษาระดับภาวะผู้นำการเปลี่ยนแปลงของผู้บริหารโรงเรียนขนาดเล็ก สังกัดสำนักงานคณะกรรมการการศึกษาขั้นพื้นฐาน 2) วิเคราะห์ปัจจัยที่ส่งผลต่อภาวะผู้นำการเปลี่ยนแปลงของผู้บริหารโรงเรียนขนาดเล็ก สังกัดสำนักงานคณะกรรมการการศึกษาขั้นพื้นฐาน และ 3) ศึกษาแนวทางในการพัฒนาภาวะผู้นำการเปลี่ยนแปลงของผู้บริหารโรงเรียนขนาดเล็ก สังกัดสำนักงานคณะกรรมการการศึกษาขั้นพื้นฐาน กลุ่มตัวอย่าง เป็นผู้บริหารโรงเรียนขนาดเล็ก สังกัดสำนักงานคณะกรรมการการศึกษาขั้นพื้นฐาน จำนวน 675 โรงเรียน ได้จากการสุ่มกลุ่มตัวอย่างแบบหลายขั้นตอน ผู้ให้ข้อมูลคือผู้บริหารโรงเรียน จำนวน 675 คน เครื่องมือที่ใช้ในการวิจัยคือแบบสอบถาม วิเคราะห์ข้อมูลด้วยสถิติบรรยาย ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน ความโด่ง และความเบ้ สัมประสิทธิ์สหสัมพันธ์แบบเพียร์สัน และวิเคราะห์ข้อมูลที่เป็นปัจจัยที่ส่งผลต่อภาวะผู้นำการเปลี่ยนแปลงของผู้บริหารโรงเรียนขนาดเล็กด้วยโปรแกรมลิสเรล และวิเคราะห์ข้อมูลเชิงคุณภาพที่ได้จากการสนทนากลุ่ม โดยใช้การวิเคราะห์เนี้อหา ผลการวิจัยพบว่า 1)ระดับภาวะผู้นำการเปลี่ยนแปลงของผู้บริหารโรงเรียนขนาดเล็ก สังกัดสำนักงานคณะกรรมการการศึกษาขั้นพื้นฐาน อยู่ในระดับมากทุกด้าน 2) ปัจจัยด้านบุคลิกภาพ ปัจจัยด้านความผูกพันต่อองค์การ ปัจจัยด้านการสนับสนุนทางสังคม ปัจจัยด้านแรงจูงใจใฝ่สัมฤทธิ์ และปัจจัยด้านเชาวน์อารมณ์ เป็นปัจจัยที่มีอิทธิพลต่อภาวะผู้นำการเปลี่ยนแปลงของผู้บริหารโรงเรียนขนาดเล็ก สังกัดสำนักงานคณะกรรมการการศึกษาขั้นพื้นฐาน อย่างมีนัยสำคัญทางสถิติ 3) แนวทางในการพัฒนาภาวะผู้นำการเปลี่ยนแปลงของผู้บริหารโรงเรียนขนาดเล็ก สังกัดสำนักงานคณะกรรมการการศึกษาขั้นพื้นฐาน ได้แก่ (1) สำนักงานคณะกรรมการการศึกษาขั้นพื้นฐานควรประสานกับหน่วยงานทั้งภายในและภายนอกเพื่อทำหน้าที่เป็นหน่วยงานในการพัฒนาและจัดสรรงบประมาณให้เหมาะสม รวมถึงสร้างระบบแรงจูงใจที่เหมาะสมแก่ผู้บริหารโรงเรียนขนาดเล็ก (2) สำนักงานเขตพื้นที่การศึกษาประถมศึกษาสร้างเครือข่ายร่วมพัฒนาและพัฒนาทักษะการสร้างเครือข่ายให้กับผู้บริหารโรงเรียนขนาดเล็ก รวมถึงสร้างระบบการพิจารณาผลตอบแทนที่เหมาะสมกับโรงเรียนขนาดเล็ก (3) ผู้บริหารโรงเรียนขนาดเล็กควรมีการเตรียมความพร้อมของตนเพื่อการพัฒนาภาวะผู้นำการเปลี่ยนแปลง
DOI: 10.14457/cu.the.2011.2119
title: การขึ้นรูปเซลล์เชื้อเพลิงเซรามิกชนิดนำโปรตอนที่ใช้แบเรียมซีเรียมเซอร์โคเนตโดปด้วยอิตเทรียมเป็นอิเล็กโทรไลต์โดยการพอกพูนแบบละอองด้วยไฟฟ้าสถิต

description: งานวิจัยนี้ได้ทำการขึ้นรูปเซลล์เชื้อเพลิงเซรามิกชนิดนำโปรตอนแบบเซลล์เดี่ยวที่ใช้แบเรียมซีเรียมเซอร์โคเนตโดปด้วยอิตเทรียม (BCZY) เป็นอิเล็กโทรไลต์โดยการพอกพูนแบบละอองด้วยไฟฟ้าสถิต จากผลการทดลองพบว่าปัจจัยที่เหมาะสมต่อการขึ้นรูปฟิล์ม BCZY ลงบนแผ่นรอง SiO2/Si คือ (i) การใช้สารตั้งต้น Ba(C2H3O2)2 Y(C2H3O2)3•4H2O Zr(C5H7O2)4 และ Ce(C5H7O2)3•3H2O ในสัดส่วนตัวทำละลายโดยปริมาตรของน้ำปราศจากไอออนต่อ butyl carbitol เท่ากับ 40 ต่อ 60 (ii) ใช้ความต่างศักย์ระหว่างหัวฉีดและฐานรองที่ 10 kV ที่อุณหภูมิแผ่นรอง 250 C อัตราการไหลของสารละลาย 2.8 มล./ชม. และระยะห่างระหว่างปลายเข็มกับแผ่นรอง 6 ซม. จากนั้นจึงใช้สภาวะข้างต้นขึ้นรูปฟิล์ม BCZY ลงบนแผ่นรองแอโนดที่มีส่วนผสมของ NiO 60% และ BCZY 40% โดยน้ำหนัก และมีชั้นแอโนดรูพรุนต่ำในสัดส่วนโดยน้ำหนักของ NiO:BCZY เท่ากับ 10:90 30:70 และ 50:50 เคลือบบนผิว และเผาผนึกร่วมที่อุณหภูมิ 1500 C ยืนไฟนาน 10 ชั่วโมง จากการวิเคราะห์โครงสร้างจุลภาค พบว่าฟิล์ม BCZY มีความเรียบและความหนาแน่นสูงแต่ยังพบรูพรุนเข็มอยู่บางส่วนในชิ้นงานที่ใช้ชั้นแอโนดรูพรุนต่ำในสัดส่วนของ NiO:BCZY ที่ 30:70 และ 50:50 โดยฟิล์มที่ได้มีความหนาอยู่ในช่วง 3 - 10 m จากนั้นทำการขึ้นรูปแคโทดโดยการใช้แพลตินัมเพสต์ทาบนผิวของฟิล์ม BCZY จากผลการทดสอบประสิทธิภาพทางเคมีไฟฟ้าของเซลล์เดี่ยวในช่วงอุณหภูมิ 400 - 700 C พบว่าความหนาแน่นกำลังไฟฟ้าสูงสุดของเซลล์ที่มีชั้นแอโนดรูพรุนต่ำในสัดส่วนของ NiO:BCZY เท่ากับ 10:90 และ 30:70 อยู่ในช่วง 0.8 - 3 mW/cm2 ซึ่งเป็นความหนาแน่นกำลังไฟฟ้าที่ค่อนข้างต่ำ เนื่องจากการเพิ่มชั้นแอโนดรูพรุนตํ่าทำให้เซลล์มีความต้านทานไฟฟ้าสูงขึ้น อย่างไรก็ตามเซลล์เดี่ยวที่ใช้ชั้นแอโนดรูพรุนต่ำชนิดที่มีสัดส่วนของ NiO:BCZY เท่ากับ 50:50 ไม่สามารถวัดแรงดันวงจรเปิดและวงจรปิดของเซลล์ได้เนื่องจากชั้นของฟิล์ม BCZY ยังมีรูพรุนอยู่ทำให้เกิดการรั่วของเชื้อเพลิงและตัวออกซิแดนซ์
DOI: 10.14457/cu.the.2011.2120
title: กระบวนการเสริมพลังคำสอนพระพุทธศาสนาในสังคมไทย : ศึกษากรณีการสอนพระพุทธศาสนา ณ เสถียรธรรมสถาน กรุงเทพมหานคร

description: การศึกษากระบวนการเสริมพลังคำสอนพระพุทธศาสนาในสังคมไทยศึกษากรณี : เสถียรธรรมสถาน กรุงเทพมหานคร เป็นการวิจัยเชิงคุณภาพที่ผู้วิจัยเข้าไปมีส่วนร่วมในกิจกรรมของเสถียรธรรมสถาน และสัมภาษณ์เจาะลึกกลุ่มผู้ปฏิบัติธรรมเพื่อมุ่งศึกษากระบวนการเสริมพลังคำสอนของพระพุทธศาสนาในสถานปฏิบัติธรรมเสถียรธรรมสถาน และแรงจูงใจที่ทำให้คนเข้าร่วมกระบวนการเสริมพลังคำสอนพระพุทธศาสนาในสถานปฏิบัติธรรมเสถียรธรรมสถานรวมถึงศึกษาผลจากการดำเนินการเสริมพลังคำสอนพระพุทธศาสนาที่มีต่อผู้เข้าร่วมปฏิบัติธรรมในสถานปฏิบัติธรรมเสถียรธรรมสถาน จากการศึกษาพบว่ากระบวนการเสริมพลังคำสอนพระพุทธศาสนาของเสถียรธรรมสถานนั้นสอดคล้องกับกระบวนการเสริมพลัง(Revitalization process) ของ Anthony F.C. Wallace (1970) โดยเฉพาะอย่างยิ่งในเรื่องการสื่อสาร (Communication) โดยเสถียรธรรมสถานได้นำสื่อที่ทันสมัยมาใช้ในการสอนจนเป็นที่ประทับใจของผู้ปฏิบัติธรรม จนเป็นหนึ่งในแรงจูงใจที่ทำให้ผู้ปฏิบัติธรรมเข้ามาร่วมปฏิบัติธรรมที่เสถียรธรรมสถานประกอบกับการที่ผู้ปฏิบัติธรรมชอบคำสอนของคุณแม่ชีซึ่งสอนแล้วเข้าใจง่ายและนำมาใช้ได้จริงในปัจจุบัน ทำให้ผู้ปฏิบัติธรรมนำคำสอนมาใช้ในการดำเนินชีวิตจริงเป็นผลให้ผู้ปฏิบัติธรรมได้รับประโยชน์โดยตรงกับตนเองในด้านร่างกาย ด้านศีลธรรม ด้านจิตใจและก่อให้เกิดปัญญา นอกจากนี้ ผลจากการปฏิบัติธรรมยังก่อให้เกิดความสงบสุขต่อสังคมส่วนรวมอีกด้วย
DOI: 10.14457/cu.the.2011.2122
title: การพัฒนามาตรวัดแบบการคิดพหุมิติตามทฤษฎีจิตในการปกครองตนเองสำหรับนักเรียนชั้นประถมศึกษาปีที่ 6

description: การวิจัยครั้งนี้มีวัตถุประสงค์ คือ 1) เพื่อพัฒนามาตรวัดแบบการคิดพหุมิติตามทฤษฎีจิตในการปกครองตนเอง (Theory of Mental Self – government) สำหรับนักเรียนระดับชั้นประถมศึกษาปีที่ 6 2) เพื่อตรวจสอบคุณภาพของมาตรวัดแบบการคิดที่พัฒนาขึ้น 3) เพื่อศึกษาโปรไฟล์ของแบบการคิดของนักเรียนชั้นประถมศึกษาปีที่ 6 และความสัมพันธ์ของแบบการคิดของนักเรียนในแต่ละมิติกับภูมิหลังของนักเรียน ทั้งทางด้านเพศ และระดับผลการเรียน โดยมีกลุ่มตัวอย่างเป็นนักเรียนชั้นประถมศึกษาปีที่ 6 ของโรงเรียนในสังกัดสำนักงานคณะกรรมการการศึกษาขั้นพื้นฐาน สำนักการศึกษากรุงเทพมหานคร และสำนักงานคณะกรรมการการศึกษาเอกชน จำนวน 1,545 คน วิเคราะห์ข้อมูลโดยใช้การวิเคราะห์ตามทฤษฎีการตอบสนองข้อสอบด้วย Nominal Response Model การวิเคราะห์องค์ประกอบเชิงยืนยัน และการวิเคราะห์จำแนกกลุ่มแบบสองขั้นตอน 1)มาตรวัดแบบการคิดประกอบไปด้วย 5 มิติ ได้แก่มิติด้านหน้าที่ มิติด้านรูปแบบ มิติด้านระดับ มิติด้านขอบเขต และมิติด้านความโน้มเอียง มีค่าความเที่ยงเท่ากับ .872, .913, .722, .777 และ .799 ตามลำดับ และมีความตรงเชิงโครงสร้าง เมื่อวิเคราะห์องค์ประกอบเชิงยืนยันพบว่ามาตรวัดแบบการคิดในทั้ง 5 มิติ มีความสอดคล้องกับข้อมูลเชิงประจักษ์ โดยมีค่าดัชนี CFI อยู่ระหว่าง .918 ถึง .975 ค่าดัชนี TLI อยู่ระหว่าง .919 ถึง .988 ค่า RMSEA อยู่ระหว่าง .036 ถึง .046 และค่า SRMR อยู่ระหว่าง .060 ถึง .081 2)นักเรียนส่วนใหญ่มีแบบการคิดในมิติด้านหน้าที่เป็นแบบผู้ตัดสิน (judicial) มิติด้านรูปแบบ เป็นแบบลำดับขั้น (hierarchic) มิติด้านระดับเป็นแบบมองเฉพาะระดับท้องถิ่น (local) มิติด้านขอบเขตเป็นแบบภายนอก (external) และมิติด้านความโน้มเอียงเป็นแบบเสรีนิยม (liberal) 3)โปรไฟล์ของแบบการคิดทั้ง 96 โปรไฟล์ สามารถจัดกลุ่มได้เป็น 3 กลุ่ม ได้แก่ กลุ่มแบบการคิดแบบใส่ใจรายละเอียด แบบมีกระบวนการ และแบบมุ่งผลสัมฤทธิ์ โดยนักเรียนส่วนใหญ่ถูกจัดกลุ่มอยู่ในกลุ่มแบบการคิดแบบมุ่งผลสัมฤทธิ์มากที่สุด 4)แบบการคิดของนักเรียนในแต่ละมิติและกลุ่มโปรไฟล์ของแบบการคิดมีความสัมพันธ์กับภูมิหลังของนักเรียน ได้แก่ เพศ และระดับผลการเรียนอย่างมีนัยสำคัญทางสถิติที่ระดับ .05
DOI: 10.14457/cu.the.2011.2124
title: ผลของหัวเชื้อสปอร์ราเอคโตไมคอร์ไรซา Russula spp. ต่อการกระตุ้นการเติบโตของกล้าไม้รัง Shorea siamensis Miq.

description: ไม้วงศ์ไม้ยางเป็นไม้ที่มีความสำคัญและพบเป็นไม้เด่นในป่าประจำภูมิภาคเอเชียตะวันออกเฉียงใต้โดยเฉพาะประเทศไทย อีกทั้งเป็นไม้ที่มีความสำคัญต่อระบบนิเวศและมีคุณค่าทางเศรษฐกิจ ในการศึกษาครั้งนี้ได้ทำการประเมินผลของหัวเชื้อสปอร์เห็ดแดง (Russula rosea Pers.) เห็ดตะไคลเขียว (R. virescens Fr.) และเห็ดถ่านเล็ก (R. densifolia (Secr.) Gill.) ที่มีผลต่อการกระตุ้นการเติบโตของกล้าไม้รัง (Shorea siamensis Miq.) โดยสปอร์ของดอกเห็ดเอคโตไมคอร์ไรซาทั้ง 3 ชนิด ที่เก็บรักษาในทรายและถุงพลาสติกแบบซิปที่อุณหภูมิ 4 องศาเซลเซียสและอุณหภูมิห้อง แช่ในน้ำกลั่นปลอดเชื้อเป็นเวลา 48 ชั่วโมง พบว่าสปอร์ของดอกเห็ดเอคโตไมคอร์ไรซาทั้ง 3 ชนิด ไม่สามารถงอกได้และไม่เกิดการติดเชื้อราเอคโตไมคอร์ไรซาที่รากกล้าไม้อายุ 6 เดือน หลังใส่หัวเชื้อสปอร์ราเอคโตไมคอร์ไรซาที่ทำการเก็บรักษา เมื่อทำการประเมินผลของหัวเชื้อสปอร์ราเอคโตไมคอร์ไรซาทั้ง 3 ชนิด ต่อการกระตุ้นการเจริญเติบโตของกล้าไม้รังอายุ 12 เดือน หลังใส่หัวเชื้อสปอร์ราเอคโตไมคอร์ไรซาทั้ง 3 ชนิด พบว่ากล้าไม้รังที่ใส่หัวเชื้อสปอร์เห็ดแดง เห็ดตะไคลเขียว และเห็ดถ่านเล็กมีการเจริญทางด้านความสูง ขนาดเส้นผ่านศูนย์กลางระดับคอราก มวลชีวภาพรวม และเปอร์เซ็นต์การติดเชื้อราเอคโตไมคอร์ไรซาที่รากสูงกว่าชุดควบคุมที่ไม่ใส่หัวเชื้อสปอร์ราเอคโตไมคอร์ไรซาอย่างมีนัยสำคัญทางสถิติ ในขณะที่ปริมาณธาตุอาหาร ไนโตรเจน ฟอสฟอรัส และโพแทสเซียม ของส่วนเหนือดินของกล้าไม้รังที่ใส่และไม่ใส่หัวเชื้อสปอร์ราเอคโตไมคอร์ไรซาไม่มีความแตกต่างกันทางสถิติ เมื่อจัดจำแนกชนิดของรากเอคโตไมคอร์ไรซา พบการปนเปื้อนของราเอคโตไมคอร์ไรซา Tomentella spp. และ Inocybe sp. แต่ไม่พบราเอคโตไมคอร์ไรซาทั้ง 3 ชนิด ที่ใช้เป็นหัวเชื้อสปอร์ราเอคโตไมคอร์ไรซาใส่ให้กับกล้าไม้รัง นอกจากนี้พบว่าอัตราการรอดตายของกล้าไม้รังที่ใส่หัวเชื้อสปอร์ราเอคโตไมคอร์ไรซาความเข้มข้น 107 สปอร์ต่อมิลลิลิตร หลังน้ำลดเป็นเวลา 2 เดือน สูงกว่าชุดควบคุมที่ไม่ใส่หัวเชื้อสปอร์ราเอคโตไมคอร์ไรซาอย่างมีนัยสำคัญทางสถิติ ผลการวิจัยครั้งนี้แสดงให้เห็นว่าราเอคโตไมคอร์ไรซาสามารถเพิ่มอัตราการเจริญเติบโต และอัตราการรอดตายของกล้าไม้รังเมื่ออยู่ในสภาวะแวดล้อมที่ไม่เหมาะสมได้
DOI: 10.14457/cu.the.2011.2125
title: การขึ้นรูปเซลล์เดี่ยวของเซลล์เชื้อเพลิงออกไซด์ของแข็งแบบไดเรกต์เอทานอลโดยใช้แพลทินัมและโลหะผสมแพลทินัมเป็นขั้วไฟฟ้า

description: งานวิจัยนี้ได้ทำการขึ้นรูปเส้นใยนาโนแพลทินัม (Pt) เส้นใยนาโนแพลทินัมทองแดง (Pt-Cu) และเส้นใยนาโนแพลทินัมดีบุก (Pt-Sn) ด้วยวิธีอิเล็กโตรสปินนิง เพื่อใช้เป็นขั้วแอโนดในเซลล์เชื้อเพลิงออกไซด์ของแข็งแบบไดเรกต์เอทานอล (DE – SOFC) โดยทำการศึกษาสภาวะการขึ้นรูปที่ไม่ก่อให้เกิดปมในโครงสร้างของเส้นใย จากการศึกษาพบว่าสภาวะที่เหมาะสมต่อการขึ้นรูปเส้นใยนาโน Pt และ Pt-Cu ได้แก่ (i) ความเข้มข้นของสารตั้งต้นประมาณ 33 - 38 mg/ml (ii) ความเข้มข้นของ PVP (Mw 1,300,000 g/mol) = 35 - 38 mg/ml (iii) อัตราส่วนของน้ำต่อเอทานอลในช่วง 0.25 - 0.3 และ (iv) ความต่างศักย์ระหว่างปลายเข็มถึงฐานรอง = 4.5 kV สำหรับเส้นใยนาโนของ Pt-Sn ตัวแปรที่เหมาะสมต่อการขึ้นรูปเส้นใย ได้แก่ (i) ความเข้มข้นของสารตั้งต้น = 20 mg/ml (ii) ความเข้มข้นของ PVP (Mw 40,000 g/mol) = 240 mg/ml (iii) อัตราส่วนของน้ำต่อเอทานอล = 0.08 และ (iv) ความต่างศักย์ระหว่างปลายเข็มถึงฐานรอง = 6.0 kV จากนั้นนำเส้นใยนาโน PVP-Pt PVP-Pt-Cu และ PVP-Pt-Sn ที่ได้ไปเผาแคลไซน์ที่อุณหภูมิ 300 350 และ 450 ºC ตามลำดับ เป็นเวลา 5 ชั่วโมง การขึ้นรูปเซลล์เดี่ยวของเซลล์เชื้อเพลิงทำโดยการนำเส้นใยนาโน Pt และโลหะผสม Pt ซึ่งผสมใน ink vehicle ทาลงบนเม็ดอิเล็กโทรไลต์ BaZr0.8Y0.2O3- และใช้ Pt paste เป็นขั้วแคโทด ผลจากการทดสอบประสิทธิภาพการทำงานของเซลล์เชื้อเพลิงพบว่า เซลล์เชื้อเพลิงที่ใช้ตัวเร่งปฏิกิริยาที่มีโครงสร้างแบบเส้นใยนาโนจะให้ประสิทธิภาพทางไฟฟ้าเคมีสูงกว่าเซลล์เชื้อเพลิงที่ใช้ตัวเร่งปฏิกิริยาเป็น Pt paste ในช่วงอุณหภูมิ 400 – 550 ºC และเซลล์เชื้อเพลิงที่ให้กำลังไฟฟ้าสูงที่สุดที่อุณหภูมิ 550 ºC คือเซลล์เชื้อเพลิงที่ใช้เส้นใยนาโน Pt เป็นขั้วแอโนดโดยให้กำลังไฟฟ้าเท่ากับ 0.5763 mW/cm2